Go ithuta motho go botlhokwa
Bomme ba kopilwe go itse borre pele ga ba tshola bana le bone go itsa go latlhegelwa ke dikgang tse di amang tlhokomelo ya bana kwa makgotleng a ga makaseterata. Kopo e, e dirilwe ke mokwaledi mo lekgotleng la ga mmakasetera kwa Tsabong, Rre Ditsaone Mogamisi mo puisanong bosheng,. Rre Mogamisi o tlhalositse gore ba begelwa dikgang tsa tlhokomelo ya bana di le dintsi thata mo kgaolong ya Kgalagadi Borwa, a supa fa go simologa ka ngwaga wa 2012 go fitlha ka 2013 ba begetswe dikgang di le lekgolo le masome a matlhano le bosupa. O tsweletse a kaya fa bomme ba le bantsi ba itlhaganela go tlhakanela dikobo le borre ba sa itshireletsa, ba sa ba itse e bile ba sa ba tlhaloganye mme mme ba felele ba tshola bana , seo se dire gore bangwe ba bone ba seka ba tlhokomela bana gotlhelele. A re gantsi fa bomme ba ya go ikuela, ba ya ba iphotlhere fela ba se na kitso epe ya kwa borre ba berekelang teng le kwa ba nnang teng tota. O supile fa seo se tsala tiego mo kgannyeng e bile se thatafaletsa ba bosekisi go thusa bomme ka fa tshwanelong. Rre Mogamisi o kaile fa molao wa bana wa 2008 o tlama gore ngwana a itse batsadi ba gagwe boo babedi le gore ba tshwanetse go mo tlhokomela ka nako tsotlhe e bile ba tlhomamisa gore o bona tsa thuto le botsogo le tsotlhe fela tse a ka di tlhokang. O gakolotse bomme go nna le dipuisano le go tsaya ditshwetso tse di maleba pele ga ba ka dumalana go nna le ngwana ka seo se ka thusa gore ngwana a seka a tsholelwa mo legoeleleng. A re gantsi dikgang tse ba di amogelang ke tsa bomme ba ba dingwaga tse di masome a mabedi le bongwe, fa dingwe e le tsa bagolo ba ba tlogetsweng le bana, a tlatsa ka gore bontsi jwa bone ke ba ba sa berekeng. O tlhalositse fa ba leka ka bojotlhe go sekaseka le go atlhola botlhe ba ba amegang ka go laela borre go tlhokomela bana bao, go tswa fela gore ba tla dumalana gore dituelo di duelwe ka tsela e e ntseng jang. Rre Mogamisi o ne gape a kgothatsa borrabana go tlhokomela bana boemong jwa go ba tlhokomelela kwa ga makasetera, a re go tlhoka go dira jalo ke go tlhoka boikarabelo mo baneng ba bone. O gakolotse borre go kopa dikgakololo mo makgotleng a borre a tshwana le a bo” Men Sector” fa ba ne le mathata le bommabana go na le gore ba seka ba tlhokomela bana ka ngwana e le mpho ya Modimo e bile a tshwanelwa ke go tlhokomelwa sentle. BOKHUTLO